宋進馬哀詞
作者：王維
朝代：唐

paragraphs: 背春涉夏兮，衆木藹以繁陰。
連金華與玉堂兮，宮閣鬱其沈沈。
百官並入兮，何語笑之啞啞。
君獨靜嘿以傷心，草王言兮不得辭。
我悲減思兮少時，僕夫命駕兮。
出閶闔，歷通逵，陌上人兮如故。
識不識兮往來，眼中不見兮吾兒。
驂紫騮兮從青驪，低光垂彩兮。
怳不知其所之，闢朱戶兮望華軒。
意斯子兮候門，忽思瘞兮城南。
心瞀亂兮重昏，仰訴天之不仁兮。
家唯一身，身止一子。
何胤嗣之不繁，就單尠而又死。
將清白兮遺誰，問詩禮兮已矣。
哀從中兮不可勝，豈暇料餘年兮復幾。
日黯黯兮頹曄，鳥翩翩兮疾飛。
邈窮天兮不返，疑有日兮來歸。
靜言思兮永絕，復驚叫兮沾衣。
客有弔之者曰：觀未始兮有物，同委蛻兮胡悲。
且延陵兮未至，況西河兮不知。
學無生兮庶可，幸能聽於吾師。